羅拔佬「戴帽」破紀錄 發表效忠宣言
2024年04月30日 08:00
東網電視
更多新聞短片
羅拔利雲度夫斯基今季西甲已有16球進帳。(Getty Images)
周二(30日)凌晨西甲,巴塞隆拿主場以4比2擊敗華倫西亞,被指水準今非昔比嘅前鋒羅拔利雲度夫斯基大發神威,上演「帽子戲法」入3球,以35歲零252日成為西甲史上最大年齡「戴帽」嘅巴塞隆拿球員,呢位波蘭國腳表明下季仍然會留隊,粉碎去中東「養老」傳聞。
巴塞隆拿近期連番受挫,分別歐聯出局,以及西甲「國家打吡」不敵皇馬,今仗亦贏得驚險。開賽22分鐘,巴塞憑費明頭槌破網打開紀錄,但之後連失2球,先係門將達史特根出迎解圍失誤,被華倫西亞前鋒曉高杜路射入空門,跟住中堅朗奴阿拿奧祖喺禁區內犯規,被判罰12碼,華倫西亞由比比路主射入網,反超前2比1。
上半場補時,華倫西亞門將馬馬達舒維尼衝出禁區犯手球,被球證直接出示紅牌趕出場,成為全場轉捩點。換邊後巴塞隆拿踢多1人,迅速由羅拔利雲度夫斯基頂入角球扳平,戰至比賽末段,「羅拔佬」近門頂入,加上主射罰球入網,完成「帽子戲法」,佢亦成為自2005年伊度奧之後,近19年首位單場西甲用頭槌頂入2球嘅巴塞隆拿球員,今季西甲已有16球進帳。
羅拔利雲度夫斯基仲有2年合約在身,由於佢今季表現下滑,盛傳可能被放棄,轉投沙特豪門希拉爾。不過,賽前「羅拔佬」話:「毫無疑問,我下季將會留隊。」結果佢今場轟入3球,證明自己寶刀未老,相信巴塞會方亦會留住佢。第2位巴塞隆拿贏波後,仍然落後榜首皇馬11分。